Criteris de distribució horària en el calendari de les proves d’avaluació parcial, final i de reavaluació del Curs Acadèmic 2019/20

Document aprovat per la Comissió Permanent de l’EPSEVG el 14 de juny de 2019

A l’hora de fer el calendari i distribució horària de les proves d’avaluació es tenen en compte els següents criteris:

* Assignatures: Les assignatures que hi ha encarregades pel curs i quadrimestre pel que es fan els horaris.
* Assignatures compartides: Les assignatures que són compartides a diferents titulacions tan sols tenen una prova d’avaluació per període, on s’avaluen tots els estudiants de les titulacions.
* Assignació d’espais: S’assignen els espais per les proves d’avaluació segons la matrícula total de les assignatures i la capacitat de les aules, així com les necessitats de cada prova (p. e. Proves on es necessiten PCs).
* Tipus de prova: proves parcials, proves finals o proves de reavaluació
	+ Al Període d’Avaluació Parcial (PAP):
		- El PAP dura una setmana (5 dies laborables) i es fa aproximadament a mitjans del quadrimestre.
		- Les proves del PAP són com a màxim 1h 55m cadascuna. Les programades al matí són als torns de 8.30h a 10.25h, de 10.30h a 12.25h i de 12.30h a 14.25h; i les programades a la tarda són als torns de 15.00h a 16.55h, de 17.00h a 18.55h i de 19.00h a 20.55h.
		- No es posa més d’una prova del mateix curs i la mateixa titulació en un sol dia, excepte en el 7è curs de grau on hi ha més de 5 assignatures. En el cas de les assignatures de 7è, no es posarà més d’una prova d’assignatures optatives del mateix itinerari.
		- S’evita, en la mesura en que es pugui, posar proves seguides de cursos contigus. Per exemple, les proves de 5è curs abans o després d’una prova de 3r o de 7è.
	+ Al Període d’Avaluació Final (PAF):
		- El PAF dura entre 7 i 10 dies laborables i es fa després de la fi de les classes.
		- Les proves del PAF són de com a màxim 2h 55m cadascuna. Les programades al matí són als torns: de 8.30h a 11.25h i d’11.30h a 14.25h; i les programades a la tarda són en als torns: de 15.00h a 17.55h i de 18.00h a 20.55h.
		- No es posa més d’una prova del mateix curs i la mateixa titulació en un sol dia. Igual que en el cas del PAP, i depenent de la durada del PAF, les assignatures poden no cabre en la longitud del PAF, per tant, en aquest cas, no es posarà més d’una prova d’assignatures del mateix itinerari d’optativitat.
		- S’evita, en la mesura que es pot, posar proves seguides de cursos contigus. Per exemple, proves de 5è curs abans o després d’una prova de 3r o de 7è.
		- S’intenta deixar, com a mínim, un dia entre proves d’un mateix curs.
	+ Al Període de Reavaluació (PRE):
		- El PRE dura una setmana (5 dies laborables) i es fa desprès de finalitzar el PAF, de forma que hi hagi al menys 14 dies naturals entre una prova del PAF i la prova del PRE de la mateixa assignatura.
		- Les proves del PRE són de com a màxim 2h 55m cadascuna. Les programades al matí són als torns: de 8.30h a 11.25h i d’11.30h a 14.25h; i les programades a la tarda són en als torns: de 15.00h a 17.55h i de 18.00h a 20:55h.
		- No es posa més d’una prova del mateix curs i la mateixa titulació en un sol dia, excepte en el 7è curs de grau on hi ha més de 5 assignatures. En el cas de les assignatures de 7è, no es posarà més d’un examen d’assignatures del mateix itinerari d’optativitat.
		- S’evita, en la mesura que es pot, posar proves seguides de cursos contigus. Per exemple, proves de 5è curs abans o després d’una prova de 3r o de 7è.
* Rotacions d’assignatures: Es roten les proves del PAF respecte al PAP. Les assignatures que tenen la prova al final del PAP després la tindran a mitjans del PAF, les assignatures que tenen la prova a mitjans del PAP després la tindran a inicis del PAF i les proves que tenen la prova a inicis del PAP després la tindran a finals del PAF. De la mateixa forma es faran rotacions de les franges horàries de les proves, sempre que sigui possible.
* Solapament de proves: En la mesura que es pugui, no es posaran proves de diferents assignatures en el mateix dia i torn. En el cas que s’hagi de solapar algun, ha de ser d’assignatures de cursos prou separats (p. e. una assignatura de 1r amb una de 7è).
* Sobre el desenvolupament de les proves dins la franja horària assignada

Les franges horàries assignades a les diferents proves d’avaluació (2h per les PAP i 3h per les PAF i PRE) inclouen el temps previst per la entrada, col·locació i sortida final dels estudiants, la distribució de fulls i enunciats, i la realització de la prova d’avaluació, que per tant haurà de ser d’una durada inferior a les 3h o 2h de la franja horària assignada. Només quan la prova ocupa la primera o la darrera franja horària del torn de matí o tarda, la entrada d’estudiants pot ser anterior o la sortida podrà ser posterior a la franja horària assignada, sense ocupar cap franja de cap altra prova.

* Estudiants autoritzats a realitzar les proves amb temps addicional

D’acord amb l’article 5.1.4. (pag 20) de la Normativa Acadèmica dels Estudis de Grau i Màster de l’EPSEVG,  l’estudiantat amb discapacitat, trastorn, malaltia o accident, i, per tant, amb necessitats educatives específiques, podrà disposar, quan ho necessiti, d’un 25% més de temps en les proves d’avaluació, sempre i quan  hagi seguit el Protocol descrit a l’article 12.4 p 59 de la Normativa Acadèmica de l’EPSEVG. A partir del moment que s’hagi fet una valoració positiva de l’estudiantat, el centre podrà atendre a les necessitats educatives demanades.

En els casos de temps addicional autoritzat, si per exemple la prova d’avaluació en sí mateixa té una durada prevista de 2.30h, el 25% de temps addicional seria d’uns 37 minuts, i si la prova té una durada prevista de 2.00h, el 25% addicional seria de 30 minuts.

Per garantir el dret de l’estudiantant a disposar d’aquest temps addicional, es prendran les mesures i es facilitaran els recursos i espais necessaris, encara que això l’impliqui finalitzar desprès del marge de la franja horària assignada a cada prova, sense alterar el funcionament normal de la resta de proves d’avaluació.